Obsequiosam in beneplacitis voluntatem cum salute premissa. Leven heren und vrunde. Wilt weten, dat unse gnedege here koning Erik uns bevolen heft van siner wegen ju to scrivende of Nyste Erikessen, de Abohus inne hadde, jemende juwer borgere schuldich si bleven, luttik edder voele, dat dat sin wille is, und wil id hebben, dat he enem juwelken schal betalen penning bi penning, lik sinen borgeren. Nicht mer to desser tid. Bedet over uns. In Domino semper valete. Scriptum Abo, die conuersionis sancti Pauli, nostre ciuitatis sub sigillo. Proconsules et consules Aboenses, vestri humiles.